九日寄表叔賈司理
作者：王十朋
朝代：宋

paragraphs: 憶昔從師學絃誦，年與賈生相伯仲。
九日登高鹿巖脊，感物題詩筆初弄。
舊游回首半零落，三十六年真一夢。
當時唱和三四老，尚有殘篇可吟諷。
今年節物身在家，行樂山間謾隨衆。
弟兄勸我登高山，身似駑駘不容鞚。
河東先生今靖節，有酒寧須白衣送。
朋尊聊獻菲蒙泉，賜茗仍分小團鳳。
願公一飲壽千齡，三物年年敢馳貢。